寄鄆州邵資政
作者：曾鞏
朝代：宋

paragraphs: 鉛筆讎書客，朱轓守土臣。
素餐方側席，黄髮已侵巾。
喜有山圍郭，仍憐水滿津。
清華閑耳目，瀟灑長精神。
秀色秋來重，寒聲雨後新。
宿雲當戶牖，流月過松筠。
北圃分殊境，西湖斷俗塵。
渚花紅四出，沙鳥翠相親。
芡老含珠實，魚驚躍錦鱗。
飛梁凌窅渺，虛榭壓奫淪。
嶺對橫修竹，洲分抱白蘋。
靜宜人事拙，閑覺道腴真。
器小難周物，官微幸庇身。
簿書偷暇日，杖屨想幽人。
泝險飛遊艇，探奇漾釣緡。
形縻甘鶴怨，心泰得鷗馴。
督府恩容久，芳箋訊問頻。
門庭嚴衛戟，尊俎從華紳。
却起烟霞興，還思水石鄰。
自嗤田父樂，那可薦鴻鈞。